Χάρτης των Ηνωμένων Εθνών του 1955 που δείχνει τις Συμφωνίες Εκεχειρίας, με πρωτότυπα σημεία αναφοράς χάρτη στο πλέγμα της Παλαιστίνης που αναφέρονται στις αντίστοιχες συμφωνίες.
Πράσινη γραμμή του Ισραήλ του 1949 (σκούρο πράσινο) και αποστρατιωτικοποιημένες ζώνες (ανοιχτό πράσινο)
Η **Πράσινη Γραμμή** είναι η διαχωριστική γραμμή που ορίστηκε στις Συμφωνίες εκεχειρίας του 1949 μεταξύ των στρατών του Ισραήλ και εκείνων των γειτόνων του (Αίγυπτος, Ιορδανία, Λίβανος και Συρία) μετά τον αραβοϊσραηλινό πόλεμο του 1948. Χρησίμευε ως τα *de facto* σύνορα του κράτους του Ισραήλ από το 1949 μέχρι τον Πόλεμο των Έξι Ημερών το 1967, και συνεχίζει να αντιπροσωπεύει τα διεθνώς αναγνωρισμένα σύνορα του Ισραήλ με τα δύο παλαιστινιακά εδάφη: τη Δυτική Όχθη και τη Λωρίδα της Γάζας.

Η Πράσινη Γραμμή προοριζόταν ως διαχωριστική γραμμή παρά ως μόνιμο σύνορο. Οι συμφωνίες ανακωχής του 1949 ήταν ξεκάθαρες (με επιμονή των Αράβων) ότι δεν δημιουργούσαν μόνιμα σύνορα. Η συμφωνία Αιγύπτου-Ισραήλ, για παράδειγμα, ανέφερε ότι «η Διαχωριστική Γραμμή Ανακωχής δεν πρέπει με καμία έννοια να ερμηνευθεί ως πολιτικό ή εδαφικό όριο και οριοθετείται με την επιφύλαξη των δικαιωμάτων, αξιώσεων και θέσεων οποιουδήποτε από τα μέρη της εκεχειρίας όσον αφορά τελική διευθέτηση του Παλαιστινιακού ζητήματος». Παρόμοιες διατάξεις περιέχονται στις Συμφωνίες Εκεχειρίας με την Ιορδανία και τη Συρία. Η Συμφωνία με τον Λίβανο δεν περιείχε τέτοιες διατάξεις και αντιμετωπιζόταν ως τα διεθνή σύνορα μεταξύ Ισραήλ και Λιβάνου, προβλέποντας μόνο πως οι δυνάμεις θα αποσύρονταν στα σύνορα Ισραήλ-Λιβάνου.

Η Πράσινη Γραμμή αναφέρεται συχνά ως τα «σύνορα προ του 1967» ή τα «σύνορα του 1967» από πολλούς διεθνείς φορείς και εθνικούς ηγέτες, συμπεριλαμβανομένου του πρώην προέδρου των Ηνωμένων Πολιτειών Αμερικής Μπαράκ Ομπάμα, του Παλαιστινίου προέδρου Μαχμούντ Αμπάς, του Οργανισμού Ηνωμένων Εθνών (ΟΗΕ) σε ανεπίσημα κείμενα και στο κείμενο των ψηφισμάτων της Γενικής Συνέλευσης του ΟΗΕ. Η ονομασία προέρχεται από το πράσινο μελάνι που χρησιμοποιήθηκε για να χαραχτεί η γραμμή στον χάρτη κατά τις συνομιλίες ανακωχής. Μετά τον Πόλεμο των Έξι Ημερών, τα εδάφη που κατέλαβε το Ισραήλ πέραν ​​της Πράσινης Γραμμής χαρακτηρίστηκαν ως Ανατολική Ιερουσαλήμ, Δυτική Όχθη, Λωρίδα της Γάζας και Υψώματα του Γκολάν. Αυτά τα εδάφη αναφέρονται συχνά ως εδάφη κατεχόμενα από το Ισραήλ. Η Χερσόνησος του Σινά, η οποία επίσης καταλήφθηκε εκείνην την εποχή, έχει από τότε επιστραφεί στην Αίγυπτο ως μέρος της συνθήκης ειρήνης του 1979.

Παραπομπές
----------

1. ↑  «Netanyahu Coalition to Recognize, Fund W. Bank Settlements Lacking Official Status» (στα αγγλικά). *Haaretz*.. Ανακτήθηκε στις 2023-08-18.
2. ↑  «Human rights situation in the OPT - Sp. Rapporteur (Dugard) - Report, SecGen note». *Question of Palestine* (στα Αγγλικά). Ανακτήθηκε στις 18 Αυγούστου 2023.
3. ↑  Bernard Lewis (1993). *Islam in history: ideas, people, and events in the Middle East*. Open Court Publishing. σελ. 164. ISBN 978-0-8126-9518-2.
4. ↑  Egypt Israel Αρχειοθετήθηκε 2014-05-25 στο Wayback Machine. Armistice Agreement UN Doc S/1264/Corr.1 23 February 1949
5. ↑  "Obama calls for Israel's return to pre-1967 borders" By Tom Cohen, CNN, May 19, 2011
6. ↑  "Palestinian leader Abbas affirms hope for state in pre-1967 lines" BBC News, 2 November 2012,
7. ↑  "The Committee on the Exercise of the Inalienable Rights of the Palestinian People (CEIRPP) is mandated by the UN General Assembly to (...) support the peace process for the achievement of the two-State solution on the basis of pre-1967 borders..."  Αρχειοθετήθηκε 2015-10-25 στο Wayback Machine.
8. ↑  for example, "A/RES/67/120 Israeli settlements in the Occupied Palestinian Territory, including East Jerusalem, and the occupied Syrian Golan" Resolution adopted by the General Assembly on 18 December 2012
9. ↑  Green Line: the name given to the 1949 Armistice lines that constituted the *de facto* borders of pre-1967 Israel — "Glossary: Israel", *Library of Congress Country Studies*